Asociaţia "Solidaritatea pentru libertatea de conştiinţă" semnalează că din noua programă şcolară a dispărut studiul evoluţiei speciilor, aparţinând lui Charles Darwin.

E vorba de teoria prin care este explicată în mod ştiinţific apariţia omului pe Pămînt, teorie diferită de concepţia religioasă a creaţiei omului de către Dumnezeu.

Totodată, asociaţia a observat că şi din manualele de filozofie pentru clasa a 12-a a fost scoasă tema "Dumnezeu", în care divinitatea era tratată în mod filozofic şi nu confesional, ceea ce lăsa loc la întrebări legate de Dumnezeu.

Remus Cernea, directorul acestei asociaţii, spune că modificarea s-a produs pe neanunţate în iarna trecută.

El a declarat că a verificat şi în manuale lipsa teoriei darwiniste.

Remus Cernea spune că astfel este afectat dreptul elevilor la informare şi accesul la cultură.

'Nu se mai numesc astfel'

Florentina Manolache, profesoară de biologie, confirmă dispariţia din programa şcolară a teoriei darwiniste a evoluţiei speciilor.

Cei de la Ministerul Educaţiei spun că deşi denumirea explicită a teoriei a fost scoasă din programă, ea se studiază oricum în mod implicit.

La fel ar sta lucrurile şi în cazul temei "Dumnezeu" din programa de filozofie pentru clasa a 12-a.

Mihaela Suciu, consilieră a ministrului educaţiei, a declarat pentru BBC:"Pot să vă precizez faptul că aceste lucruri nu sunt excluse din programă. Doar că nu se mai numesc astfel şi nu există nici o raţiune ascunsă sau răuvoitoare, sau intenţie de a trunchia programa şi de nu lăsa accesul elevilor la asemenea informaţii. Nici vorbă".

Mihaela Suciu n-a dat putut totuşi da un răspuns la întrebarea de ce totuşi programa nu mai prevede în mod explicit cele două teme de studiu.

Teoria evoluţionismului sau darwinistă, cum mai este numită după autorul ei, ei prezintă evoluţia speciei umane, identificând originile speciei umane în maimuţele antropoide.

Teoria nu coincide cu cea creaţionistă a bisericii, care susţine originea divină a omului.

Reprezentanţiii asociaţiei “Solidaritatea pentru libertatea de conştiinţă” spun că în afară de dispariţia teoriei lui Darwin din manuale, s-ar fi produs şi o modificarea programei de la orele de filosofie.

Astfel, la clasa a 12-a nu se mai studiază tema "Dumnezeu", cu examinarea a diferite concepţii filosofice, dar şi cu abordări critice ale religiei.